b'\n_START_ARTICLE_\nStatskog\n_START_SECTION_\nVirksomhet\n_START_PARAGRAPH_\nStatsforetaket har til form\xc3\xa5l \xc3\xa5 forvalte, drive og utvikle statlige skog- og fjelleiendommer med tilh\xc3\xb8rende ressurser og tilgrensende virksomhet.Eiendommene skal drives effektivt med sikte p\xc3\xa5 \xc3\xa5 oppn\xc3\xa5 et tilfredsstillende \xc3\xb8konomisk resultat. Det skal drives aktivt naturvern og tas hensyn til friluftslivet. Ressursene skal utnyttes balansert, og fornybare ressurser skal tas vare p\xc3\xa5 og utvikles videre._NEWLINE_Statsgrunnen i Finnmark blir ikke forvaltet av Statskog, men har siden juli 2006 v\xc3\xa6rt forvaltet av Finnmarkseiendommen. Statens kirkeeiendommer blir forvaltet av Opplysningsvesenets fond._NEWLINE_Statskog SF h\xc3\xb8rer til Landbruks- og matdepartementet, og er ledet av et styre utnevnt av departementet. Foretaket har 18 kontorer fra Troms i nord til Agder i s\xc3\xb8r. Hovedkontoret ligger i Namsos. Gunnar Lien er administrerende direkt\xc3\xb8r.\n_START_SECTION_\nHistorikk\n_START_PARAGRAPH_\nVed Stortingsvedtak 15. mars 1957 ble Direktoratet for Statens skoger opprettet. Dette var et eget direktorat for de offentlige skoger, og overtok oppgavene til det kontoret i Landbruksdepartementet som het Det offentlige skogvesen. Arbeidsoppgavene for direktoratet var hovedsakelig forvaltning av statens skoger, Opplysningsvesenets fonds skoger, statsallmenningene, statens h\xc3\xb8gfjell, statens jord i Finnmark og overoppsyn med bygdeallmenningene. I tillegg kom ansvar for juridiske sp\xc3\xb8rsm\xc3\xa5l, budsjett og regnskapssaker._NEWLINE_1. januar 1993 ble statsforetaket Statskog SF opprettet, og overtok da ansvaret for forvaltningen av statens skog- og utmarksarealer etter Direktoratet for Statens skoger. De mange skogforvaltningene i DSS ble redusert til seks administrative enheter: Statskog Finnmark, Statskog Troms, Statskog Nordland, Statskog Tr\xc3\xb8ndelag og M\xc3\xb8re, Statskog \xc3\x98st-Norge og Statskog S\xc3\xb8r- og Vestlandet. Hovedkontoret er lokalisert i Namsos._NEWLINE_I 2005 kom Finnmarksloven som resulterte i at all statlig grunn i Finnmark, som hadde blitt forvaltet av Statskog Finnmark, n\xc3\xa5 ble overf\xc3\xb8rt til Finnmarkseiendommen (FeFo) med virkning fra juni 2006 da loven tr\xc3\xa5dte i kraft. Statskog Finnmark ble avviklet._NEWLINE_Arkivet etter skogforvaltningen i Troms og Finnmark oppbevares ved Statsarkivet i Troms\xc3\xb8.\n_START_SECTION_\nRessursgrunnlag\n_START_PARAGRAPH_\nStatskog har hjemmel til 59 000\xc2\xa0km\xc2\xb2 , eller \xc2\xb9\xe2\x81\x84\xe2\x82\x85 av Fastlands-Norge, og er dermed Norges st\xc3\xb8rste grunneier. Statsallmenningene i Midt- og S\xc3\xb8r-Norge omfatter 27\xc2\xa0000 km\xc2\xb2, og blir forvaltet i samarbeid med lokale fjellstyrer._NEWLINE_Om lag 5\xc2\xa0% av eiendommene er produktiv skog. I 2010 kj\xc3\xb8pte Statskog om lag 1,1 millioner dekar grunn av Orkla i Hedmark og Buskerud og halvparten av SB Skog for 1\xc2\xa0725 millioner kroner. Det meste av dette var skogarealer._NEWLINE_Hoveddelen av de statlige utmarkseiendommene ligger i Nordland og Troms. I innlandsstr\xc3\xb8kene i disse fylkene er staten den st\xc3\xb8rste grunneieren.'